Darren Lehmann weer Heat se breier | Netwerk24
08 Maart 2019 13:07
Darren Lehmann is Donderdag aangewys as die afrigter van die Big Bash League-krieketspan Brisbane Heat.
Darren Lehmann tydens sy bedanking as Australië, se afrigter verlede jaar in Johannesburg. Foto: Gallo Images
Dis sy eerste proesel krieket ná die berugte balpeuterskandaal verlede jaar op Nuweland in Kaapstad, waarby Lehmann, toe die Australiese afrigter, en drie spelers betrek is.
Hy keer terug na die Heat, die span wat hy in 2013 tot die Big Bash-titel gebrei het, en beskou dit as 'n kans om "terug te kom waar alles begin het".
"Ek dink jy leer baie oor jouself in donker tye en vir my gaan dit daaroor om die spel te geniet," het hy aan verslaggewers gesê.
Ek dink jy leer baie oor jouself in donker tye.
Lehmann was Australië se afrigter in Maart verlede jaar toe die kolwer Cameron Bancroft uitgevang is dat hy die bal met sandpapier bewerk het in die derde toets teen Suid-Afrika in Kaapstad.
Die kaptein, Steve Smith, en sy adjudant, David Warner, is saam met Bancroft lang skorsings opgelê. Lehmann het kort daarna as afrigter bedank.
"Dit het baie mense seergemaak, het dit nie? Almal van ons wat betrokke was," het Lehmann gesê toe hy daaroor gepols is.